天開圖畫亭
作者：王正己
朝代：宋

paragraphs: 夜來殘暑鏖西風，秋聲摵摵先井桐。
纖雲四捲天開容，一碧萬里磨青銅。
使君退食新凉逢，厭看凝寢江雲濃。
領客欲送孤飛鴻，城隅高亭濕青紅。
曠望四野開心胸，前瞻江山勝而雄。
瑠璃波光群玉峰，水墨正爾難爲工。
天開地闢今古中，此景自若無初終。
天豈爲我施新功，我心得之眼相從。
收入几席無遺蹤，錦囊得助防詩窮。
向來神秀造化鍾，李成郭熙將無同。
强名圖畫託天公，撫掌一笑浮金鍾。